khistorydata/jeongjo-sjw-relations huggingface dataset:
정조 6년 · 목
璹曰。時已報午。監煎爲急。而提調金華鎭方以金吾。不爲仕進。臣則今方入侍。監煎之節。何以爲之乎。予曰。雖帶金吾。仕進內局亦不妨。使之入來監煎。璹等各奏公事訖。予曰。狀啓中未及詳覽者。幷入之。姑勿判付。予又曰。提調入來。監煎與否知入。假注書馬思仁回奏曰。提調姑未入來云矣。予曰。然則都承旨先退監煎。予曰。都承旨筯力極好。且有古人風度。予甚爲貴矣。予曰。 都承旨旣已先退。提調則使勿入來事分付。予曰。來月都政時。全羅道邊將瓜滿多窠知入。 思仁曰。 金甲島瓜限。在於六月。廘島瓜限。在於五月云矣。予曰。諫院未肅拜人。竝卽出牌事分付。予曰。再昨所下求言傳敎。袛受狀啓。入於何房文書中乎。魯淳曰。入於戶房文書。而都承旨俄已退出。故臣方以代。替受以待矣。予曰。今當悶旱之時。臺臣旣已登筵。雖目下一二事。似不可無言矣。有防曰。臺臣登筵。旣在倉卒之時。似無商量之事。而亦不可無言矣。予曰。公事中殺獄文書。更爲詳覽後。當付判下。竝入之。時秀讀至慶尙監司趙時俊辭職上疏上送事狀啓。予曰。此則自政院書出分付。使各道道臣。限秋成。無得更上疏。予曰。前冬以道臣之勿爲辭疏。已有飭敎矣。有防曰。前冬果以久任下敎。而有所飭敎矣。予曰。政院無申飭各道之道。卽令備局回啓申飭。使勿辭疏。予曰。勸分人帖加狀啓。何至今不來耶。時偉曰。賑廳文書下送者。未久而然矣。予曰。戶房公事之已踏啓字。諸承旨分書判付。有防等書判付訖。予曰。今日則比昨日。雨意尤邈然。誠極切悶矣。予曰。昨日之雨。東門以外。果爲洽然云矣。有防曰。臣聞兼春秋金健修之言。則東門以外三四十里地。果洽足云矣。予謂記注官金健修曰。爾其詳奏之。健修曰。自 永祜園前路。至 健元陵 陵所。雨勢滂沱。高燥之地。乾涸之處。雨水漲滿。川流泛濫。而臣亦盡爲沾濕矣。予曰。昨日東村則何如。宇鎭曰。東村則頗洽然。而殆過一鋤有餘矣。時偉曰。以城內言之。南山以下。全不霑灑云矣。予曰。畿營以西。亦不霑灑云。昨見觀象監所報。則水深爲五分。闕中則測雨器爲一寸二分。似是驟過而然矣。時偉曰。驟過之雨。雖咫尺之地。果有多少之各異矣。予曰。政院之創置測雨器。果善爲之矣。有防曰。然矣。予曰。使都承旨。作鉊鑴刻好矣。羽晉所懷。以洪範庶徵災祥之說。仍陳勉學問。予曰。所陳甚好。當體念矣。羽晉又所懷。臣於日前之差監軍也。捉得御營軍卒。使誦軍號而不能解。要牌亦不佣。故移送法曹。依律勘斷。而臣謂該營大將。施以譴責之典宜矣。從之。羽晉又所懷。生民休戚。係於守宰。而銓曹之差擬守令。多有曲循之嘆。臣謂另飭選部。必擇官宜矣。從之。羽晉又所懷。殿下悶旱。屛蓋沖炎。凡在陪列。孰不敬謹。而昨日 雩壇回蹕時。有一將官。偃然揮扇於隊伍之間。祗迎之人。莫不齊憤。論以紀律。極涉寒心。臣謂亟令本營。指名査出。當該將官。照法勘罪。不飭將臣。從重推考宜矣。從之。予曰。若在陣上。則安敢揮扇。而似是留陣或先後廂矣。羽晉曰。臣雖未目見。而聞是環衛中云矣。羽晉又所懷。臣獲覩賓筵。則備堂奏事。不過簿書期會。應文而已。今年之農務愆期。嗣歲之民憂非細。臣謂申飭備堂。先事豫講宜矣。從之。予曰。倉卒登筵。五條陳達。殊爲可尙。而不可如是而已。筵退後。似當爲應旨疏矣。予曰。臺臣之弟。何時登科乎。有防曰。昨年二月到記科矣。予曰。年今幾何。羽晉曰。今年三十六矣。予曰。可入於抄啓。而果是實才矣。有防曰。李翼晉果是實才。而此臺臣亦實才矣。
정조 6년 · 강
遞判義禁金華鎭。
정조 6년 · 목
敎曰。藥院不爲仕進云。提調金華鎭兼管金吾之任許遞。
정조 6년 · 강
以金魯鎭爲大司憲。權欕爲司諫。鄭淵淳爲獻納。徐有成爲掌令。李泰永爲持平。洪文泳爲正言。徐有防爲大司諫。
정조 6년 · 목
敎曰。臺諫前望單子入之。又敎曰。大司諫前望單子入之。
정조 6년 · 강
有政。吏曹參判鄭一祥進。
정조 6년 · 목
敎曰。昨於政命中守令多窠云。指草溪平山也。平山狀。罷在留院公事。不得差代云。承旨之不卽微稟。難免不審。當該承旨推考。政官牌招。開政差出。本道見方旱災孔酷。許久曠官。實爲可悶。新除授平山府使。待下批。與草溪郡守當日辭朝。 以兪彥鎬爲掌令。金翊休爲副修撰。徐有鄰爲禮曹判書。具善復爲判義禁。洪良浩爲右尹。徐鼎修爲兵曹參議。吳載光爲平山府使。
정조 6년 · 강
以李亨元爲承旨。
정조 6년 · 목
敎曰。承旨前望單子入之。又敎曰。新徐授承旨李亨元職牒還給。
정조 6년 · 강
命中官方得賢越俸一等。
정조 6년 · 강
命全州判官趙長鎭。準職除授。泰仁閑良李國茂等。令該曹論賞。
정조 6년 · 목
賑恤廳啓言。卽見全羅監司朴祐源卑賑狀啓。則全州判官趙長鎭之自備。恰爲千石。勤勞最於諸邑。泰仁兩人之出穀補賑。竝足嘉獎。而旣無請賞。俱不擧論。光州嘉善姜德輝等。宜有特異之褒。請令該曹考例稟處。敎以。全州判官趙長鎭之自備穀。旣至千包。且其賑政勤勞最著云爾。則合有嘉獎之典。而論賞次第。加資表裏。雖曰爲最。此等守令。更試盤錯。無所不可。準職除授。 泰仁閑良李國茂李千孫等。道啓雖不請賞。法典內五十石猶給帖。則況且倍是之數乎。令該曹考例草記論賞。
정조 6년 · 강
校理姜彝正。副修撰沈樂洙聯箚陳勉。賜批。
정조 6년 · 목
箚略曰。向來聖上特軫疏通之方。分定蔭窠。移補文官。而一經除檢之後。更無拔擢之擧。蒐羅未廣。況屈尙多。懷抱利器。老死牑下者。指不勝屈。至於蔭仕之薦剡。武選之收用。亦不可盡得其人。則人才之淹滯。職由是矣。伏願殿下益懋純一之德。不弛終始之念。愓然警懼。常如 郊壇秉圭之時。厦殿宣綸之日。則向之所以爲沴者。庶可轉爲沛澤。八域莫不被其賜矣。臣等適當求言之時。不敢終默焉。批以。諸條陳勉。無不眞切。當體念矣。
정조 6년 · 강
命慶尙監司趙時俊上疏還下送。
정조 6년 · 목
敎曰。旣無必遞之義。安有矜許之事。況今本道旱災此酷。豈是道伯言私之時乎。原上疏還下送。卿其着意察任回諭。去冬以諸路年事之告歉。道臣無得陳懇或徑遞之意特敎。何等申明。而嶺伯有此辭疏。他道可推而知。秋事出場前。諸道監司辭疏。一竝切勿捧入。仍以此意枚擧。申飭諸道。
정조 6년 · 강
命姜德輝等。竝實職收用。
정조 6년 · 목
敎曰。湖南賑邑中光州姜德輝。昌平金和重。南平黃千一。不待營邑之勸分。有此千包之私賑。渠輩效力。豈此納粟。荒歲饑民。發倉賙捄。惟在朝家區劃措置。豈必責出富民之蓋藏。殆若勒徵者然乎。民或有急於濟活。損財營賑者。極可嘉尙。合施激勸。朱子因南康荒政。抵書宰相。盛論朝廷之不肯行賞。至曰遷延歲月。沮抑百端。今日失信已多。別有緩急。何以使衆。又曰。愛惜名器。在於抑無功倖得之賞。予每深味此言。況今極無之災如許。須示聳勸之政。可責來後之效。千石以上。實職除授。昭載法典。三人等。母論內外職。卽爲收用。爲官擇人。亦所當念。分付該道。使之星火起送。兵判觀其能否。分擬緊漫窠事分付。
정조 6년 · 강
命上番軍。令營將點送。
정조 6년 · 목
全羅監司朴祐源以御營軍調點。以附近營將代行事馳啓。敎以。玆事方欲提敎。狀聞際到。依狀請施行事分付。見今亢旱。諸路同然。凡係撓民之政。在所當恤。他道如有上番當次。準此替令營將點送。仍令廟堂問于禁御兩營。行會諸道監司處。
정조 6년 · 강
命常參再明日爲之。次對兼行。
정조 6년 · 목
敎曰。昨夕雨勢滂沱。繼此沛然。當切顒望。旋卽開霽。今日烈陽愈熾。渴悶之極。豈遑寧息。姑觀今明日勢。擬卽更薦圭璧。而見今鋤期已愆。來頭歉荒宜慮。凡所以足民食裕民產之方。周諮廊廟。細加講確。實合備預之義。常參再明日爲之。明日次對。常參時兼行之意。言于廟堂。
정조 6년 · 강
命定配罪人閔光祿移配。
정조 6년 · 목
平安監司徐浩修以朔州府定配罪人閔光祿到配馳啓。敎以。邊俗貿貿。所宜修明紀律。若使此等瞞帥之猾校。置之此等邑。其所詿誤。勢使之然。移定配所於他遠道。使卽押付事行會。
정조 6년 · 강
秋曹以朔州竄配罪人閔光祿移配于泗川縣啓。
정조 6년 · 강
刑曹以衛外擊錚人原情勿施啓。
정조 6년 · 목
該曹啓言。長淵幼學金貞祿等。擊錚衛外。故取考原情。則本縣海津無主處。本土民人等。築沓定稅矣。今有二三白衣。專奪築沓。請依前收稅云矣。旣非四件。稱以等訴。原情勿施。狀頭人。自本曹請考律勘處。允之。
정조 6년 · 강
放定配罪人尹在益金頣柱。
정조 6년 · 목
義禁府以興海郡定配罪人尹在益遭父喪。依法典過葬間給由啓請。敎以。放送。 洪忠監司李崇祜以金頣柱到配馳啓。敎以。放送事回諭。
정조 6년 · 강
命常參以明政殿爲之。
정조 6년 · 목
敎曰。日熱如此。 明政殿每以便殿通用。常參以明政殿爲之事分付。
정조 6년 · 강
御誠正閣。行晝講。召見下直守令。特進官洪良浩。同知事蔡弘履。參贊官李亨元。侍讀官姜彝正。檢討官沈樂洙。假注書馬思仁。記注官金健修。宗臣西春君爗。武臣副護軍鄭觀采。
정조 6년 · 강
命兵判鄭好仁。施以譴責之典。
정조 6년 · 목
敎曰。明政殿視同便殿之例。且因日熱。明日常參。雖命行於是殿。侍衛之直。以便殿例磨鍊。已涉乘當。此則猶或無怪。而又以啓事官上殿後。繖扇侍衛退出事。載於節目。兵判極爲駭然。焉有駕出閤外。而無繖扇無侍衛之理乎。憫旱責躬之行。儀衛可省而不可祛。況法殿朝會乎。兵判近來。便生慢意。以至扈駕也行政也。漸不如初。此兵判尙且然矣。他人之臥踏淸顯。亦何足深責。兵曹判書鄭好仁。姑施譴責之典。○因譴責傳旨捧入。敎以。推考傳旨捧入。
정조 6년 · 강
配林泰昌于鴻山縣。李善言于長連縣。
정조 6년 · 목
刑曹啓言。擊錚罪人永興居林泰昌。沔川居李善言。竝考律勘處事命下矣。竝杖一百。徒三年收贖林泰昌鴻山縣。李善言長連縣。各定配所。請卽爲押送。允之。
정조 6년 · 강
行常參次對于㴠仁亭。
정조 6년 · 목
領議政徐命善曰。判下文書。中間掩置。不爲下送。致使百姓至今抑菀。迺有道臣狀聞之境。事關紀綱。誠極寒心。事端旣發之後。該吏初事隱諱。末乃自服云。亦甚可痛矣。予曰。伊時納粟之民。果是何邑之民乎。惠堂似詳知矣。鄭民始曰。聞是五邑之民。納粟賑廳。而其四則慈仁高靈昌寧大丘之民。而其一則臣未記得矣。命善曰。今因勸分之事。有仰達者矣。予曰。陳之。予曰。守令之善賑。豈非好事。而猪灸濁酒。此是難繼之道。亦非救賑之政。而至登文報者。誠涉可怪矣。命善曰。鹽藿之屬猶可分饋而至於猪灸濁酒。歸之饋賑者。今始初聞。旣涉干譽。亦是見能。極爲駭然矣。大司諫徐有防曰。第念京外重囚之繫獄者。是亦民耳。丁酉之歲。弓宋朝故事。特下傳敎。使之灑掃獄戶。洗滌械杻。貧者給食。病者給藥。弁干典則之書。揭諸法府之壁。近以繡啓觀之。刑獄諸具。間多違制。請嚴飭京外掌獄之臣。一遵成式。另加禁斷。從之。有防又曰。行部承召。隨其爵秩之高下。機務之輕重。從人自有定數。廚傳皆存法制。備局行會。不啻截嚴。而行之數年。又復如前。上官以侈大務勝。長吏以豐靡爲事。行路多過額之從。在處設方丈之饌。法制之壤損。財力之耗費。孰有於此乎。請令備局嚴飭京外之臣。從人廚傳。一遵定制。無蹈濫習。如有犯者。隨現重繩。予曰。自廟堂各別嚴飭。有防又曰。京外各樣人情之弊。難以毛擧。第道各異規。邑或殊式。究其所出。皆出於蔀屋窮民甁罌杼柚。思之及此。寧不矜惻。請令廟堂行會京司及諸道。凡係各項人最甚者。一竝釐改。更無加增之弊。從之。掌令徐有成曰。近來京各司上納時。吏胥輩誅求之弊。遂歲增加。殆無限節。布木則必不退托爲主。期於多捧賂物。米穀則加剩爲準。至於濫徵倍蓰。請嚴飭各該軍門及該曹。升斗斛。一遵元定式。永杜濫捧之習。以除窮民一分之弊。從之。有成又曰。聞於靈山縣。有一淫獄事。昨年該縣監。聽斷太偏。幽冤莫暴。至使婦女剚腹於官庭。雖未詳其本事委折之如何。而其貞烈之卓異。光景之慘然。宜有明核疏雪之道。請令道臣嚴査明決。伊時縣監捧現告。亦令該府拿問定罪。從之。持平李泰永曰。惟彼兪恒柱。亦先朝陶甄中一物耳。每逢遺弓之辰。固當進感怵愓。而渠獨何心。不思如㤲之義。視同無故之日。乃與境內一二文官。挾妓張樂。置酒設宴。致有發通賢關之擧。如此負國背義之人。不可一日置之縉紳之列。請忠州牧使兪恒柱。亟令有司拿致王獄。明定其罪。參會文官。亦爲一體論罪。予曰。揆以常例。寧有是也。眞有是也。厥罪合置何辟。必是傳聞之爽。拿問事依啓。通文來否。亦令賢關査問後草記。予又曰。信如臺言。自非喪性之人。則寧有如許事也。命善曰。旣被此評。眞有是事。則不可一時容在於天地之間。宜有明査以卞眞贋好矣。予曰。通文若來在本館。則大司成持入。大司成姑未入來。入直官員。卽爲持來事分付。泰永曰。方岳之任。責在按廉。凡於道內事。母論巨細。若係變怪。則固當啓聞論罪之不暇。況今兪恒柱罪犯顧何如。而訖過屢朔。蒙不覺察。終無一言之及此。請洪忠監司李崇祜。亟施譴削之典。予曰。姑未詳知。監司論勘。宜待結末。觀勢處分矣。羽晉曰。至於尹在益之奴事逆竪。托爲心腹。論其情犯。殺之無惜。向緣臺啓。只施編配之典。於渠可謂末勘。日前該府草記給暇。自上特命放送。誠爲失之太寬。臣時適登筵。坐次稍遠。全未諦聽。旣不能卽地爭執。筵退之後。始乃得聞。請亟寢徒配罪人尹在益放釋之命。仍令勿揀赦典。以絕賊徒希覬之望。從之。予曰。放送關子。今已下送乎。知事具善復曰。於臣未差之前。已爲下送矣。予曰。前判金吾見遞之間。似必下送矣。命善曰。然矣。予曰。開留曾言停啓之事。而雖犯微眚。一入臺啓。則謂以不傳臺啓。終不停啓。置於不生不滅之科。事甚難處矣。命善曰。執此而不爲停啓。誠亦可怪矣。予曰。其時承旨誰也。有防曰。臣亦伊時承旨。而大抵臺啓體段。前後啓辭連啓。而其中不爲連啓者。方可謂之停啓。而旣不連啓。拈出一單啓。遽曰停啓者。終非臺體矣。予曰。然則臺臣相與熟議。其中輕罪可停者。依前而連啓之後。可停者停之爲好矣。持平李羽晉曰。都買之禁。自來申嚴。而有司之臣。檢察或弛。都市之間。百貨不通。向日殿下特軫米價之翔貴。深悶都民之艱食。內帑儲米之發賣。惠廳貢米之先下。旋聞駔儈之輩。幾盡買取。或肆然運輸。轉賣於諸路價貴之處。或潛爲藏畜。以待市㕓米絕之時。市價之騰踊。一如前日。都下之民。終不霑一粒之惠。有口傳說。莫不駭忿。請都賈奸民。亟令從重嚴繩。當該京兆堂上平市提調。竝推考警責。從之。予曰。向因大臣筵奏。批旨中亦有云云。穀物之懋遷流行。自是不可已之事。潛賣或榷利之習。宜禁其太甚。不必因此縱隸作奸。反貽小民繹騷之苦。今該署竝以此知悉。予又曰。都賈之弊。誠爲可悶矣。何以有可禁之道乎。判尹鄭昌聖曰。發吏禁飭。則府吏之作弊。亦屬可悶矣。若或捕捉。則移送秋曹。以爲禁戢之地矣。予曰。濶狹之道。惟在於卿。觀勢善爲也。予曰。獻官卿等中誰爲進去。戶曹判書金華鎭曰。龍山江 壇所基址傾圮修葺事。重臣所奏雖如此。當夏雨潦。江水漲溢。則水勢泛濫。壇址沈沒。輒致崩圮。勢難修築矣。予曰。以石堅築則似無頹圮之患矣。華鎭曰。略有疊石。僅築基址。而一經水災。則亦有崩頹之弊矣。命善曰。雖有水侵之患。若堅築則似甚爲好好。善復曰。訓局將校金兊福。因臺啓令該府處之。而係是臣營校屬。不敢冒當。故敢達矣。予曰。令次堂擧行。命善曰。聞此將校。因將令先爲前進云。似與陣中所犯有間矣。予曰。然則放送。降座乘輿入賓陽門還內。
정조 6년 · 강
命今二十八日。 先農壇祈雨祭設行。
정조 6년 · 목
敎曰。近日亢旱愈酷。非不欲更爲親禱。而予誠誠淺。難望仰格。況親禱後攝事。亦多已例。不卜日。今二十八日。 先農壇祈雨祭。遣大臣設行。
정조 6년 · 강
許施京畿麥還停退代捧之請。
정조 6년 · 목
領議政徐命善啓言。京畿監司李亨逵狀啓。以爲麥農失稔處。停退或代捧間。詳探民勢之緩急。參量穀數之多寡。代捧與本色。參互區別。分等磨鍊。開錄于左。請令廟堂稟處矣。代捧之數。爲二萬二千九百石。驟看則雖似過多。而本色準捧。又爲三萬五千八百石。則排給種糧。綽有餘裕。且特敎停退。旣出爲民之盛意。多數分給。自是諸道之痼弊。趁此煥作。永使省減。不害爲廣惠蘇瘼之實政。請依狀請施行。從之。
정조 6년 · 강
許施開城牟穀。限一千石。以租太待秋折捧之請。
정조 6년 · 목
領議政徐命善啓言。卽見開城留守鄭昌順報備局辭綠。則以爲常平廳會付牟穀之數。至於一千五百三石之多。差過一年。則腐傷便成不用。種子外限一千石。從民以祖太待秋折捧爲請矣。牟還之多。久爲民弊。作租之令。曾已行會。而今當麥歉。又有停退之命。趁此換作。實爲兩便之道。依所請祖太間。一從民願。待秋折捧事請分付。從之。
정조 6년 · 강
許施永興咸興牟還。以相當穀準折代捧之請。
정조 6년 · 목
領議政徐命善啓言。卽見咸鏡監司鄭元始狀啓。則枚擧永興府使沈釋之。咸興判官尹昌濂所報。以爲永興則耳牟還分之甚多。不但爲弊於常年。若値失稔之時。則貿遷備納。民不能支堪。今年會當捧條。限一千八百石。以太折捧。咸興則耳牟兩麥。民少穀多。糶糴之際。爲弊滋甚。其中一萬石。雖已移轉於嶺內。不尙麥農。本邑準捧。其勢末由。今年會內當捧條三色穀。限六千石。以稷粟米太待捧。而竝待秋成後。從便換作事。令廟堂稟旨分付爲請矣。兩邑牟還。實爲病民之資。待秋換作。乃是捄弊之政。道臣旣已參量邑報。有此登聞。依所請。以相當穀準折代捧事請分付。從之。
정조 6년 · 강
許施關東牟還。以三色穀待秋準折換捧之請。
정조 6년 · 목
領議政徐命善啓言。頃因特敎。關東牟還作祖。依道臣狀許施。才已行會矣。卽見江原監司金憙報備局辭綠。則以爲嶺西水田甚少。難以一例換租。以租太粟折米擧行爲請矣。換穀則大除民弊。折米則不失元數而田多沓少。難責純租。峽邑事勢。無怪如此。依所請。以三色穀待秋準折以捧事請分付。從之。
정조 6년 · 강
命各道牟還代捧。如數會錄事。知委道臣。
정조 6년 · 목
領議政徐命善啓言。今年牟還之待秋作租。或因特敎。或因狀請。其數不啻夥然。姑紓難捧之憂。不但爲目下之實惠而已。裒多益寡之政。亦非不美。而若使秋農不如所望。待秋之令。又待明年。作租之計。仍成舊還。則許多國穀。公然抛棄。所以爲民。反歸病民。事之麥浪。孰甚於此。此則道臣別錄以置。開倉之日。首先準捧。雖或有停捧之事。牟還代捧。勿入其中。如數會錄事。請申明知委於各道道臣處。從之。敎以。卿言大體果好矣。然牟還元還之今年作租加分者。數甚夥然。其在百姓。可謂重負。若此常年。有難準捧。嗣歲之憂。亦不可不念矣。
정조 6년 · 강
命諸道辦穀之道。論理狀聞。
정조 6년 · 목
領議政徐命善啓言。備荒之道。固宜預講。而農節雖晩。秋事未判。移粟移民。姑無可論。卽今預爲之備者。惟在於貿遷生穀。若得雨而免歉。則以其剩餘。會錄於賑穀。苟至設賑之境。則以此補用。蓋是通行之規。亦爲目下急先。而諸道旱炎之淺深。農形之得失。姑未詳知。且其貿遷幹辦之方。財力推移之道。自京司亦難遙度。則有不可的定指揮。爲先發關於諸道道臣。詳察道內之事情。商量辦穀之要道。論理狀聞後。以爲請稟處。允之。
정조 6년 · 강
命各道句管堂上之事。就議大臣稟處。
정조 6년 · 목
領議政徐命善啓言。備預之責。旣以探諸道之意仰達矣。自外方措處者則道內設施。而至於自京責應之道。宜有主張擧行之人。今若以各道句管堂上。專畀之一道之事。委任而責成之。凡於一啓一報之來。該道句管堂上。先爲料量。就議臣等。以爲登對請稟處。允之。
정조 6년 · 강
差下句管堂上李命植金華鎭。
정조 6년 · 목
領議政徐命善啓言。關北句管堂上有闕代。以行吏曹判書李命植差下。嶺南句管則以行戶曹判書金華鎭差下。請使之察任。允之。
정조 6년 · 강
命己亥納粟人帖加。下送本道。
정조 6년 · 목
領議政徐命善啓言。日前慶尙監司趙時俊。以己亥設賑時納粟諸人請賞別單。置而不論爲言。而聞賑廳則其時卽爲又自吏曹以帖加成給之意。覆啓啓下後。無端掩置。不爲成給云。判下文書之。閣而不行。至於三年之久。以致鄕民之解體。至有道臣之論啓者。事未前有。大關後弊。吏曹當該堂上。施以譴罷之典。政吏令攸司嚴勘。原別單旣已啓下。自吏曹成出帖文。下送本道事請分付。從之。敎以。日昨傳敎。亦有云云。朝廷今日失信已多。別有緩急。何以勵衆。此誠切至之論。卽此一事。亦可失信之一端。此必該吏作俑之致。其在謝嶺民杜後弊之道。豈可尋常勘罪而止。卽令該曹押送本道。仍令監司聚會民人。各別嚴治後。其時最遠賑邑定配。該堂之罷職。亦屬簿勘。以不敍捧傳旨。
정조 6년 · 강
差下賑廳堂上徐有隣。
정조 6년 · 목
領議政徐命善啓言。講究生穀之道。專委賑廳。而堂上一窠。久未差出。及今備員。相議擧行。有不可已。禮曹判書徐有隣。惠廳堂上差下。請使之察任。從之。
정조 6년 · 강
重推江原監司金憙金城縣令李命杰。
정조 6년 · 목
領議政徐命善啓言。臣頃見嶺東道臣三邑賑啓。則金城縣私賑穀後錄中。猪灸濁酒。亦能混錄。此與鹽藿之屬有異。奏御文字。事面屑越。本縣之枚報。道臣之登聞。俱甚駭然。江原監司金憙。從重推考。金城縣令李命杰。待秋成請拿問處之。從之。敎以。守令屬耳。從重推考。
정조 6년 · 강
拿處中樞都事申光魯。掌苑別提崔宅華。奉事尹美基。
정조 6년 · 목
領議政徐命善啓言。今番淸齋時。發遣備卽。使之摘奸。則執頉夥然。當此聖念憂旱。珪幣躬將之日。陪享之臣。何敢偃然在家。不卽出齋乎。其在懲勵之道。不可無警責。堂上施以罷職。堂下有實職人。竝令該府請拿問勘處。從之。敎以。其中老病人。衆所共知勿論。
정조 6년 · 강
左議政洪樂性請酒禁。賜批。
정조 6년 · 목
樂性啓言。當此之時。苟有益於贍穀之道。則宜無所不用其極。除喪祭婚姻需用者外。多釀賣買者。各別嚴禁。而以一望爲限。盡賣已釀之酒。然後禁其更釀。則民亦無失業之歎。以此請分付法司。批以。如是則未見有生穀之效。恐反爲擾民之端。大釀雖禁。小釀自在。則均之爲費穀之歸。卿之所奏。言則是矣。有難從施矣。
정조 6년 · 강
右議政李福源陳勉賜批。
정조 6년 · 목
福源啓言。日前綸音反訽訪之命。諄複懇惻。實非出於一時應文之具。凡在瞻聆。孰不欽仰。臣敢請以前輩所已陳仰陳焉。周禮大司徒掌荒政。其條凡十二。宋儒呂祖謙註釋。論說甚詳。故相臣李景奭錄進於 仁祖 孝廟兩朝。其後故相臣李台佐又援此例。錄進於 先大王。蓋其條目。雖似疏略。古今雖異時措。而反復細玩。則實有多少次第。後世救荒之政。皆不能出此範圍。得其意而不泥其文。則異者可同。疏者可密。此眞聖人之法。萬世可師者也。我朝 三聖之特垂省覽。多所採用。非但開納相臣之言。蓋出於曠感前聖講究遺法之盛德。至矣。今若依 列聖朝故事。令弘文館錄出周禮本文及呂東萊註說。常置一通於黼座之右。燕閒之中。留神玩味。則其於備荒之策救荒之道。必有可以警發資益。有補於聖慮之萬一。敢達。批以。好矣。依爲之。
정조 6년 · 강
命諸道永災名色。依前磨勘。
정조 6년 · 목
右議政李福源啓言。生民休戚。專係田政。災頉名色。自有定規。古無者不可增。古有者不可減。其法甚嚴矣。年前度支之臣。請禁永災名色。凡有永災處。換作他災名。至於行會施行。此固出於軫念經費裁抑奸濫之意。而論以國體。則未免苟簡矣。朝廷號令所貴。一出於正。一務於實。外邑之報災不實。則只當申飭道臣。明核嚴束。毋使或濫而已。今乃以歲歲決不無之永災。勒加當年災之名。預慮外邑不實之弊矣先自朝廷而行不實之令。則事之無謂。莫甚於此。設令每歲增得若干結。所得者甚少。所失者甚大。況未必有得乎。顧今國計雖不足。堂堂聖朝。豈可行衰世苟且之政乎。其後一二道臣。以此陳弊。臣亦累聞守令之言。事關國家大體。銷刻小嫌。有不足恤。分付諸道。永災名色。依前磨勘之意。請知委諸道。予詢大臣。領議政徐命善啓言。年前戶判陳達時。臣伏承下詢。亦以有司之臣則固當如此仰對矣。今僚相所奏。卽是大經大法。臣豈以前日所對。更有崖異於其間耶。樂性曰。臣於闕外。聞右相之言。果是經綸。此等處。恐不可拘於銷刻之嫌矣。予曰。戶判亦陳所見。金華鎭啓言。大臣所奏。固是守經之論。而亦嘗言及於臣矣。臣之年前稟定。本非無稽而然也。國結之一入永頉。次次減總者。數十年內。殆過十餘結。若不別般變通。將無以矯捄此弊。曾按畿藩時。亦見永頉名色之防塞。已成積久遵行之前例。果以査得新起。充補永頉。而如或不足。則以當年災移給。使之毋至白徵。勿縮元結之意。有所筵稟而定式者。蓋以此也。敎以。右相之言。實出守經。何論銷刻與否。依爲之。
정조 6년 · 강
命北民流散。撫摩安集。
정조 6년 · 목
右議政李福源啓言。向以關東流民事。有廉察安集之命矣。近聞關北流民。亦多踰嶺而南者云。昨年北農。不聞如兩南之大歉。賑邑亦不多。而民至於流離之境者。事甚可怪。道路傳說。雖不可盡信。而亦不無苖眽。都下米直之一直騰踊。或以由北民之貿遷。以此推之。則關外遑急之狀。槪可見矣。今則麥已登場。賑亦畢廵。冬春間流徙之民。或已漸欠還集。而目下旱災加此。秋事豐歉。亦未可知。瘡痍甫起之氓。若不能至誠勞來。悉心撫摩。則安保其明年之又不如今年乎。與其安集於旣散之後。莫若懷保於判歉之前。此時道臣守臣。勿以麥農賑畢。而便宜講確。預爲措置。母使有一民失所之嘆。以重貽九重旰食之憂之意。自本司。請措辭關飭於本道道臣。從之。
정조 6년 · 강
命偸竊之習。專意譏詗。
정조 6년 · 목
知事具善復啓言。民情方在遑急。無恒產之類。偸竊之習。將不免繼起之患。宜令內而令捕廳。外而各鎭營。專意議詗。詳卞眞假。則民無橫罹之冤矣。宜有申飭。故敢達。從之。
정조 6년 · 강
命各倉墨尺輩作弊痛禁。
정조 6년 · 목
戶曹判書金華鎭啓言。各道稅船誅求之弊。昨年特敎截嚴。故京外下屬檢飭。而至於軍資監廣興倉豐儲倉。則例與監察眼同捧下。而所帶墨尺輩。卽是法府下隸。自臣曹不得推治。或不無科外作弊之端。若不別般痛禁。無而懲畏矣。自今以後。或有現發於廉探之時。隨其輕重。小則移法司科治。大則與當該官員而草記論罪之意。請出擧條。定式分付。從之。
정조 6년 · 강
命延安白川浦落舊陳。詳査狀聞。
정조 6년 · 목
知事李性源啓言。臣待罪海藩時。因御史所達。自備局行會。延安府白川郡舊浦落及舊陳合爲四百二十八結。査實馳啓。特蒙降績之命。其後數年。已有起懇之效矣。近始聞兩邑舊浦舊陳以上今陳者。尙有漏落。未免白徵云。分付道臣。今秋覆審時。一體詳査狀聞。請俾蒙一視之澤。從之。
정조 6년 · 강
命三南峽邑夫刷價。自來朔限明年。以錢代下。
정조 6년 · 목
副司直鄭民始啓言。今年年事姑未判。而其在預備之道。不可不撙節見在之穀。以爲儲蓄之道。三南夫刷價。例以儲置米上下。沿邑則自均廳以錢代下而取用其米。至於峽邑。難於輸運。不爲換代矣。今則勿論沿邑。苟有儲穀之道。則不可不及時變通。三南峽邑夫刷價。自來朔限明年五月。自賑廳以錢代下。原穀則儲留本邑。若得免歉。則還錄儲置。而推其價於惠廳。苟有賙賑之事。則以此補用甚好。請依此擧行。予詢大臣。領議政徐命善曰。此實生穀之一大助。數亦不少惠堂所奏。儲留似好矣。從之。
정조 6년 · 강
命京中牟利輩貿販之類。各別嚴禁。
정조 6년 · 목
副司直鄭民始啓言。都下米穀漸貴。自上深軫都民之艱食。特發內帑之米石。又命貢價之先下。數過三萬。可以足食。而䠶利之輩。或沮遏而潛藏。或轉輸於外方米貴如前。毋論京外。民食一也。何必區別彼此。而但鄕民則有還穀焉。兩麥亦出。之後可資活。都民則所恃者。只貢米輿江上貿米。而皆爲牟利輩之所操切。極爲痛駭。些少貿販之類。雖難盡防。若其尤甚者。不可不痛懲。請令京兆各別嚴禁。從之。敎以。雖未痛禁。謂有禁令則似或有效矣。
정조 6년 · 강
命西原稅船騎船監官。元恤典外。別加軫恤。
정조 6년 · 목
副司直鄭民始啓言。近來諸道稅船之幻弄故敗者。殆乎相續。此等之類。固當嚴勘。而或有實心監護者。亦當有勸弊之道。頃見洪忠監司李。崇祜狀本則西原稅船。中路遇風。幾乎覆敗。僅僅無事救護到泊。而騎船監官。蒼黃之中。獨柀渰沒之患。此亦可謂死於王事。如此者。自該曹元恤外。別加軫恤。亦爲聳勸之道。故敢達。從之。
정조 6년 · 강
命養戶防結之弊。申飭畿甸湖西兩道。
정조 6년 · 목
判尹鄭昌聖啓言。養戶防結。朝禁至嚴。而鄕居士大夫。間多昌犯。代納於捧稅之時。索價於米踊之後。貽害小民。其弊多端。畿甸湖西最稱尤甚。民或拒納。囑托官府。至施鞭朴。威喝徵索。受困甚於官逋。臣謂申飭兩道。査問列邑。苟有犯者。摘發論罪。因此負債之民。一倂許其告官蕩滌。以絕侵漁兼幷之習。亦爲懷保之一端矣。從之。
정조 6년 · 강
改差洪忠監司李崇祜。
정조 6년 · 목
領議政徐命善啓言。洪忠監司李崇祜。旣入於臺啓中。必當撕捱。如是之際。矌務可悶。今姑改差。其代令該曹各別擇差。使之不多日內。請辭朝。從之。
정조 6년 · 강
有政。吏曹參判鄭一祥。 兵曹判書鄭好仁進。
정조 6년 · 목
敎曰。諫臣之章。遣辭頗緊。都憲亦長官違牌中一人。其在禮使之義。勢難强令行公。大司憲金魯鎭許遞。今日政差出。又敎曰。政官牌招開政。○以李★(土+甲)爲大司憲。李頣祥爲副校理。洪秀輔爲洪忠監司。南憲喆爲慶尙右兵使。申㬚爲洪忠水使。○敎曰。亢旱如此之時。本道監司。豈可一日矌務。新除授洪忠監司洪秀輔。當日謝恩。仍令辭朝。
정조 6년 · 강
以鄭志儉徐有防爲承旨。
정조 6년 · 강
放定配罪人姜渭濱。
정조 6년 · 목
全羅監司朴祐源以臨陂定配罪人姜渭濱到配馳啓。敎以。只令本院科治。元無發配之敎。必是誤傳之致。當該中官。當各別處分。卽爲放送事分付。
정조 6년 · 강
工曹參議李澤徵疏陳諸條賜批。
정조 6년 · 목
疏略曰。一自昨春以後。其所以拘忌愼重之方。何所不至。而大凡藏刑二字。固非典禮所載。此不過隨事盡誠靡極之意也。然刑推之藏猶難。況竝與笞棍而藏之乎。數朔之藏猶難。況延至之久乎。矧今目下人心日危。常漢賤卒而凌辱士夫者有之。輿儓吏隸而詬罵官長者有之。向來廣民之闕門作挐。莫不職由於國無刑章之致。且聞豪悍强禦之徒。輒皆樣臂大談曰。及此時不辱兩班。則更待何時云。其末流之弊。將何所矯草禁戢乎。方伯守宰。莫敢措手。其勢不得不姑用末減之典。捉囚未幾。略施編配。又有今番疏放之擧。揆以此輩悖習。宜乎揚揚也。近來關東繡衣之多施棍治。又何爲而此藏彼否。斑駁若是也。懲惡之事。目下急務。恐不可仍因延施。以貽中外無窮之弊也。嗚呼。宮闈深嚴之事。固非外臣所可語到。而臣於春間沼職時。參登賓筵。親聽大臣問候之言。則先候大朝。次及兩殿而止矣。臣俯伏驚疑。私竊自語於心曰。坤殿問候。大臣必無忘置之理。而今遺漏者何也。或者前有筵敎而因爲寢却耶。如是商量。而今未得其說者矣。若然則是有君父而無國母耶。乃敢語及於此。自知僭妄。死罪死罪。或蒙聖慈。恕其愚而察其衷也。奎章閣之設。敬奉 列聖朝御製。寶墨輝煌。而見方閣臣濟濟。儀節俱備。抄啓林林。勸課日勤。不時召接。臣雖未登其筵。奉覽稧屛圖繪。亦可見。嚴有浮於玉署經筵。而閣臣就理者。不處囹圄。抄啓之出外者。乘馹傳廚。此則大不然。若以此成規而傳之來後。則是閣卽殿下之私閣。而非國共公之閣也。是閣臣卽殿下之私臣。而非朝廷隣哉之臣也。設令閣臣方帶喉舌之任。而只令兼史入侍。終不如傳敎政院。滿盡筵體。使在外諸臣。曉然知誰某入對而登詣小報之爲正正堂堂也。且伏念淸嚴近密之地。初非財貨徑起之所。殿下苟欲與閣臣宣醴豐餉。則滿城之府庫充積。無非殿下可用之財。雖日日命入。無所不可。何必賤陋之物。汚此淸肅之地乎。若果眞有是事。大欠閣體。伏願殿下以存省弊長遠之道焉。翰林卽有國之良史。凡人主之一言一動。左右史無不記之。遂成他日金櫃石室之藏。其爲事體之重。尤當如何。而一向畀之於鄕曲★(氵+剪)劣之手者。此豈尊藝苑重史筆之道哉。伏乞下詢大臣。克擧新薦。俾存史法焉。更乞殿下母或自聖而益勉。母時睿學而益篤焉。至若民產之匱竭。綱維之解弛。奢侈之成習。守令之貪饕。臺閣之媕婀。已於殿下責躬之敎。竭論無餘也。臣不敢一一條陳。自歸煩瀆之科。特垂矜察。或有補於世敎焉。批以。所陳諸條。或有不然者。應旨陳疏。當留意。爾其勿辭察職。
정조 6년 · 강
命大臣勿待命事。遣史官傳諭。
정조 6년 · 목
政院啓言。卽者議政府錄事來言。領議政徐命善。右議政洪樂性。右議政李福源。卽聞工曹參議李澤徵疏語。不勝震怖。走伏金吾待命恭俟嚴誅。仍納命召。何以爲之。敎以。元無可引之事。何爲而胥命。反貽聽聞之訝惑。勿待命事。遣史官傳諭。又啓言。卽者中樞府錄事來言。領中樞府事金尙喆。行判中樞府事鄭存謙鄭弘淳李徽之。卽聞工曹參議李澤徵疏語。不勝震怖。走伏金吾。恭俟嚴誅云。係是大臣去就。敎以。元無可引之事。何爲而胥命。勿待命事。遣史官傳諭。
정조 6년 · 강
時原任大臣等聯箚自引。賜批。領府事金尙喆。判府事鄭存謙。領議政徐命善。判府事鄭弘淳李徽之。左議政洪樂性。右議政李福源。
정조 6년 · 목
聯箚略曰。臣等忽聞李澤徵疏語。非常驚懍之極。走伏金吾。恭俟處分。近侍傳宣聖諭。特下勿待之命。噫。臣等立朝已久。登筵亦多。雖昏眊憒憒。無一事曉解。至於前席問候。豈不知敬謹體改。而人之爲言。乃至於此。顧以遵古按例之事。勤成虧分闕禮之罪。意涉怳惚。語極危怖。況其一二字句。急於構人。至犯莫重。此尤臣等之罪也。雖承無可引之敎。實有不敢安之心。乞降威罰。批以。卿等立朝。今幾十年。筵席體例。豈或有絲毫疏昧哉。人之云云。付之一笑可也。卿等如未自信。更考起居注。尤覺膫如指掌。卿等之短箚自引。予則曰自輕之嫌。重涉貽累之慮。卿等胡不念此。胡不念此。卿等安心勿辭。卽起視事。仍命遣史官傳諭。
정조 6년 · 강
正言崔烜疏陳十條。賜批。
정조 6년 · 목
疏略曰。殿下六年臨御。一念圖治。★(艹/泣)朝著者。務歸鎭安。求治道則思臻平蕩。立標準而勉紀綱之張。勵臺閣而戎循默之風。條禁旣嚴。而侈靡之俗宜祛。黜陟旣明。而貪黷之習宜息。撙節財用。則府庫而宜有餘儲也。憂勤畎畝。則生民而宜無凋瘵也。捜羅廣而尺寸無棄。則茹茅之征。不難致也。鑑別明而疏逖不棄。則銓衡之選。不難平也。而夫何宵旰之憂。未免獨勞於上。而桴響之應。尙遲丕變於下。以言乎朝著。則擠排成習而未見保合之美。囂競互尙而有乖惇檏之風。鎭安之聖念。非不切矣。而莫致徯應之效矣。以言乎治道。則是非相持。而不免偏私之累。寅協無聞。而有欠和衷之義。平蕩之治敎。非不至矣。而猶稽歸極之效矣。立經陳紀。治謨咸具。而朝廷之上。法度骪骳。閭巷之間。名分凌截。則殿下之綱紀。未可謂之畢張矣。虛受樂聞。聖衷藹然。而讜直之言。擧懷囁嚅。官司之規。亦復寥聞。則殿下臺閣。未可謂之盡職矣。澣衣卑服。導率之化何如。而貴家粱肉。庶人紋繡。往往踰制。則侈靡之俗。未盡草也。璽褒墨辟。勸懲之典何如。而膄邑染指。殘民椎剝。比比犯科。則貪黷之習。未盡祛也。損上益下。戎存尾閭。而庫乏紅腐之儲。則九年之蓄。非所可論。殿下之財用。亦云竭矣。寬徭薄賦。憂在察眉。而人無恒產之樂。則百畝之憂。未易紓也。殿下之民生。亦云悴矣。絲毫之材。不遺於淵鑑之下。則譽髦之吉。拭目可覩。而猥臬樽櫨。莫適其用。斗筲升籥。易充其量。思皇之美。寂然難覩矣。愼簡之規。莫嚴於有司之選。則得人之盛。翹足可觀。而班資崇庳。都費較量。地閥親疏。亦多取捨。中正之法。久矣無聞矣。臣之所陳十條。不過陳陋糟粕之說。而聖王制治之謨。其耍在此。伏願殿下益懋純一之德。不弛終始之念。批以。十條陳勉。在予無非頂門之針。另欲留意。爾其勿辭。從速察職。
정조 6년 · 강
掌令兪彥修上疏自列。仍陳諸條。賜批。
정조 6년 · 목
疏略曰。迺者梨園收祿之恩。千萬夢寐之外。薇垣除旨。荐下於闔門攅祝之中。臣惝怳震越。莫省所以也。第於僨誤之地。何可冒進之計哉。乞遞臣職。臣方自引。不宜及他。敢此附陳焉。殿下苟欲爲民得雨。則穆然深思。廓揮乾斷。竝從三司沫血之請。可鞫者。姑先拿囚王獄。可斷者。必待用刑正法。決不可已也。至於臺閣媕婀之習。尤莫若近者之甚。若論其罪。臣實爲首。則顧何敢唐突論事。以貽四方之譏。而當此遇災求言之會。又復屬微細。一向泯默。是臣罪添罪也。臣聞昨冬晉州兵使幕禆捧糴之際。冒法濫棍。擅殺人命。聽聞悞惋。臣謂亟令道臣嚴査施法。該兵使及牧使。亦爲拿問勘罪。以洩幽鬱之冤。恐爲消沴之一助也。鎭海縣監李萱。性旣狂悖。且嗜麭櫱。蔑法恣行。乘醉肆虐。卽其伎倆。前高原也。構罪一校。酷施法外之刑。傷民敗俗之事。不一其端。高民至今呼冤。莫不腐心。而及叨本縣。濫殺人命。又至三四之多云。如此凶毒之人。決不可置之於字牧之任。爲先削去仕板。仍施重勘之典。少以慰死者之魂可也。綾州牧使朱重純。爲人憒憒。全不事事。吏橫民怨。不可置之不論。施以譴罷之典宜矣。近來驛路之凋殘。誠非細憂。而金井察訪尹翼商。本以幺麼賤品。不思琄埃二載居郵。一無善狀。怨聲朋興。聽聞駭然。臣謂尹翼商。亦施譴罷之典可也。批以。所陳諸條。言皆是矣。當留意。晉閫幕禆事。極可驚駭。令道臣親執嚴査。與爾言不爽。則按法償命。烏可已也。該兵使牧使拿問事依施。李萱事朱重純事。遠外風聞。有難盡信。亦令該道臣査聞後當嚴處。尹翼商事依施。爾其勿辭察職。
정조 6년 · 강
直提學沈念祖陳䟲自列徑出。賜批。
정조 6년 · 목
疏略曰。噫內閣之設。皆效倣於宋明已例。則豈獨於晉接一款。有違於國朝故事耶。勿論閣臣之兼帶喉班與否。人臣進見之禮。顧安有不由喉司之理乎。而況不帶喉院者。必待承宣。始敢進見。此皆載於閣誌。而今彼言者。何處得聞此說也。誠不滿一哂。至若經紀財貨等云云。臣尤莫曉也。閣中之所稱財貨。只是折受之略干田結。而今旣所謂賤陋云云。果何所指耶。 內閣雖曰淸肅。比諸向來之湖堂。宜無異同。而湖堂亦有田民之折受。具殊過榮選之典。今古一揆。而今以是賤陋云者。其果成說乎。至今厚人疑者。莫非臣罪。顧何敢晏然在直。自歸於沒廉耻之科乎。陳章徑出。乞令刊削。以謝人言。批以。無根之說。浩發一哂。爾其勿辭察職。
정조 6년 · 강
正言洪文泳疏陳諸條。賜批。
정조 6년 · 목
疏略曰。崇儉之方。貴乎節財。而度支之經用。每患匱竭。諸路之蓄積。未致紅腐。士夫盤膳。賤流服玩。僭埒王制。通衢傑構。連陌膏壤。盡歸權門。則汰侈之戎。恐亦歸於空言矣。砥礪廉耻。有國所重。而臣鄰之處義。或欠體諒。新舊迎送。列邑痼廢。而守宰之遞易。太涉頻數。比如人身之一毛一髮。盡受其病。莫可救藥矣。雖然殿下倘能懋實心行實政。戎懼圖治。丕應俗變。則天休滋至。咎徵自消。千里滂沱之雨。其將不終日而得之矣。近聞道路所傳。則城隅橋底。出棄乳孩。自春徂夏。前後相續云。人彝之斁敗。風俗之頹圯。胡至此極。此實爲石災致旱之一端。伏乞特命左右捕廳。譏詗此類。期於捉得。置諸重辟焉。朝家用人。莫先於疏滯。而世故層生。群疑轉深。朝紳之初無瑕累。專沒形迹者。終不排擬於敷政。便卽坎坷於平生。不沾付祿。殆同永錮。有足以干夭和而咈人心。分付兩銓。無闢隄防。有係冤鬱者。另加收用宜矣。當此悶旱之日。特備兩司。有以見我聖上求助之盛意。而都憲諫長一時齊違。兩司長官。合施譴責之典。斷不可已也。敢貢數語。倘殿下留神澄省焉。批以。所陳諸條當體念。末端二件事依施。卿其勿辭行公。
정조 6년 · 강
司諫權★(礻+嚴)疏陳諸條。賜批。
정조 6년 · 목
疏略曰。臣以目下數事尾陳。凡享禮時。諸執事淸齋出宿。法意固在。申飭何如。而一經摘㚥。每多執頉。闕儀慢令。罪孰甚焉。臣以爲自今以後。齋宿執頉人。隨現重勘。以示懲勵。有不可已也。殿最之法。本自嚴重。就事論事。褒人貶人。八字打開。一筆句斷。而近來按藩之臣。或拘顏私。或顧勢力。狀抑之除。未必盡出於公正。題目之間。率多不知其賢愚。臣常慨然矣。方當貶日。又値災歲。守令考課之政。尤不容一分泛忽。另飭諸道焉。批以。所陳諸條當留念。尾陳事亦竝依施。爾其勿辭察職。
정조 6년 · 강
獻納鄭淵淳疏陳時弊。賜批。
정조 6년 · 목
疏略曰。臣以時弊之衆所共知者。略貢愚見。以備擇蕘之盛焉。今之談弊者。輒曰正風俗。必也導之以廉恥。敎之以禮義。然後賢者有所興起。不肖者有所慕放。風俗不期正而自正矣。又輒曰人才可求也。所謂人才者。必超衆人之中。然後可謂之才也。又輒曰財用可節也。必量入爲用。然後可謂之節矣。臣姑此撮其緊耍者。陳其梗槪。而我殿下躬自導率。責勵輔相。蕫正百僚。使之各得盡心國事。勿爲因循架漏之習。能知任怨奉公之義。則今日消弭之策。恐亦不外於此也。批以。所陳言固是矣。當留意。爾其勿辭察職。
정조 6년 · 강
持平李羽晉疏陳六條之事。賜批。
정조 6년 · 목
疏略曰。臣竊恐殿下對越修省之誠。或有所未盡於幽獨得肆之地歟。政令施措之方。或有所未盡於奮發振作之規歟。求助之意雖勤。而來諫之術。或不得其耍歟。愛民之念雖切。而分憂之責。或不得其人歟。綱維不張。而有委靡之嘆歟。用捨乖方。而無蒐羅之美歟。以臣耳目之所覩記言之。六條之事。俱有可憂之端矣。苟究亢旱所由。恐無出此六者。臣何敢傳會爲說也。伏惟殿下小垂察焉。批以。第一第二條。另當體察。第三條。小大章疏。朝家之輒委廟堂覆奏。非無商度而然也。恐涉下行之嫌。豈欲不用其言。言未見施。第當自反。第四條。政値政期。責在政官。依爾言各別申飭。第五條。縱欲留意於振勵。奈此恬戲成俗何哉。第六條。亦須嚴飭攸司。俾有實效。爾其勿辭。從速察職。
정조 6년 · 강
修撰李頤祥疏請各道守令秩滿者勿遞。賜批。
정조 6년 · 목
疏略曰。惟其極救之責。專在道臣守令。而都政在邇。瓜遞必多。若使生手。猝當敗局。其所設施。恐致齟齬。況且守令數遞。大關民弊。此時擾民。尤宜軫慮。臣謂各道有聲績已秩滿者。姑勿遞改。委任責以或爲有助。冀幸聖明之留神裁擇焉。批以。各道有聲績巳秩滿之守令。今番都政。姑勿遞改之請。爾言誠是。目今亢旱爲災。來頭民事渴悶。守令委任。實係急務。令政院分付銓曹。使之依此擧行。爾其勿辭察職。
정조 6년 · 강
召見洪忠監司洪秀輔。水使申㬚。承旨李亨元于誠正閣。
정조 6년 · 목
辭陛也。 予曰。奉使赴溓。無事還來。今又得除方伯。在卿果善爲矣。秀輔曰。叨此不稱之職。誠惶悶矣。予曰。湖西一道。得人以委。予今忘憂。秀輔曰。旱氣如此。民憂政殷。雖欲救荒。思之沒策。不勝切悶。予曰。湖右人心。尙未底定。是甚可悶。卿於民事。益加惕念。秀輔曰。見今才彥林立。而如臣之庸憒。委以方面之責。惶殞之極。來頭僨事。已料必至。尤無仰達矣。予曰。卿言過矣。何間欲爲下往乎。秀輔曰。旣非當日辭朝。故欲見大臣與句管堂上而下去矣。予曰。營務政急。必以今日內下直。命㬚進前。予曰。本道之民事人心。極屬可悶。道臣帥臣。不可放忽處也。見面問名。足當此任。故以副擬下批。爾必體此委毗之意。着念爲之。何當下去乎。㬚曰。必見大臣將臣。然後可以數日內發程矣。予曰。從近辭陛。亨元曰。前水使南憲喆移拜慶尙兵使。而若上來肅命。則似有廚傳之弊。何以爲之乎。予曰。海西雨澤果何如云耶。亨元曰。黃鳳二州得雨最多。而他邑尙行祈雨云矣。予曰。嶺南何如。亨元曰。得雨猶不如西北。故亦行祈雨云矣。予曰。諸道旱災若是愈甚。不勝悶然矣。
정조 6년 · 강
命明日由月覲門展拜。
정조 6년 · 목
敎曰。今月尙未展拜。明日親押後。由月覲門展拜。該房知悉。
정조 6년 · 강
命北關雨澤詳細狀聞。完營念間雨後形止馳聞。
정조 6년 · 목
敎曰。 西關則數日內所得雨澤。旣洽盈尺。北關則安邊一邑外。雨澤猶不至太不足云。民事萬幸。伊後所得。果更何如。詳細狀聞之意回諭。績見完伯狀本。念間雨澤雖未夬活。猶過數寸。伊後形止。不待邑報。先從所見馳聞事。一體回諭。
정조 6년 · 강
判下刑曹擊錚人申漢福原情覆啓。
정조 6년 · 목
該曹啓言。德山居申漢福擊錚於衛外。旣有嚴覈之命矣。原情納招。請上裁。敎以。訟則得決。錢則推去。於渠有甚不滿之端。俄聞該堂。郞時判尹云爾。則判尹之折訟綜明。已所稔知。獨於此老漢。可必偏憎。不給當給之物乎。定配彼隻。在老漢固爲感德之事。何敢變幻事實。無難煩籲。至於七日逮繫。在判尹。毫無未安之可言。申哥照律勘放。年廹八十。配則收贖。依前決逐送本土。
정조 6년 · 강
命任嵂尹勉遠斯速就囚。發關嚴飭。
정조 6년 · 목
義禁府啓言。慶尙前右兵使任嵂。晉州牧使尹勉遠等拿問事命下矣。請遣。羅將拿來。敎以。此時廚傳之弊。不可不念。待待命拿囚。斯速就囚之意。發關星火嚴飭。
정조 6년 · 강
命慶尙右兵使南憲喆除朝辭赴任。
정조 6년 · 목
敎曰。晉閫晉牧之拿來。旣軫其弊。使皆待待命後命拿囚。洪忠水使之移拜兵使者。不必上來肅命。己例且多除朝辭赴任之規。以此意下諭。前所授密符。仍佩交龜之意。一體成出諭書。有旨下送。
정조 6년 · 목
四次祈雨祭在明日也。
정조 6년 · 강
詣明政殿。親傳祈雨祭 香祝。仍詣 景慕宮展拜。
정조 6년 · 목
具翼善冠袞龍袍。乘輿出協陽門。詣明政殿月臺。就板位 香祝親押訖。　敎曰。日熱如此。侍衛只以入直隨駕。來輿由明政門。出月覲門。入日聸門。詣齋室門外。降輿入齋室。少頃出齋室。就板位行禮訖。仍詣 宮內奉審訖。還御齋室。少頃具翼善冠袞龍袍。出齋室。乘輿出日聸門。入月覲門。由達陽門。入協陽門還內。
정조 6년 · 강
罷拿都總管安川君烓。副總管李鎭翼李漢泰。
정조 6년 · 목
兵曹判書鄭好仁啓言。展拜時入直總管。當爲侍衛。而入直一員。以寶劍落後。故他總管使之交替侍衛。則互相推諉。終不來參。畢竟使篤老之人替行。事極未安。安川君烓李鎭翼李漢泰。請竝從重推考。敎以。先罷後拿。又敎以。鶴城君年今九十。而使之替行。諸總管事。誠駭然矣。鶴城君勿爲隨駕。仍令落後。
정조 6년 · 강
命來初一日。輪對爲之。
정조 6년 · 목
因政院輪對取稟。有是命。
정조 6년 · 강
命受由上京守令。嚴飭下送。
정조 6년 · 목
慶尙監司趙時俊以道內受由上京守令。囚家僮催促下送馳啓。敎以。目今民憂轉甚。朝家宵肝憂動。不遑寧處。身爲守令。設有情理或病勢。特敎之下。豈敢不赴。令該曹各別嚴飭。當日內下送。還官日子。使之報來。
정조 6년 · 강
許施關東木麥加分之請。
정조 6년 · 목
江原監司金憙以木麥加分請得狀馳啓。敎以。依狀請施行事。自廟堂郞爲分付。
정조 6년 · 강
以金魯鎭爲都總管。李瀁李明中爲副總管。
정조 6년 · 목
敎曰。總管前望單子入之。
정조 6년 · 강
命同福縣監請罪姑置之。
정조 6년 · 목
全羅監司朴祐源以同福居趙顯祖擊錚査聞事馳啓。敎以。當初行査之命。或慮有幽隱故也。觀此査啓。名雖爲父訟冤。實則縱子誣訴。此等民習。若不嚴懲。後弊將至無窮。令道臣各別痛治。該邑倅不導營題。雖極駭然。見今農務。不但方殷。其在扶抑之義。有難與訟民同勘。請罪一款。姑爲置之。
정조 6년 · 강
命工曹參議李澤徵辭疏給之。
정조 6년 · 목
敎曰。聞入侍承旨所奏。 李澤徵辭職疏。有不敢循例捧入云。故試令持入。言似引罪。猥屑極矣。工曹參議李澤徵辭職疏給之。○疏略曰。臣於 先朝筵席。每見內殿問候。竝及坤宮。故果有訝惑於中。而竊自附於有懷無隱。而至若起居注常典之如此。臣何以依俙知之乎。臣若有知於此。則干犴死罪。決是人理常情之外。天日在上。庶蒙照燭。而雖以閣臣入財之節言之。臣則但訝其不出朝報。有妨禮貌。而不知摛文院日記儀節斑斑。莫非臣昏謬鄕闇。全昧邦例之致。臣急於應旨。信筆構疏。自是疏逖之蹤。本不閑習於奏御文字。而臣今老而垂死。墻辟無依。揆以人情。寧欲得罪於體國之大臣。而不可恕究。直擬臣於有意構陷之科。臣誠慚悚。無面可顯。臣罪上添罪。若無所歸。伏乞亟命削臣之職。律臣之罪。
정조 6년 · 강
命時囚金喆勳等照律。權杰定配。
정조 6년 · 목
義禁府啓言。罪人金喆勳異景基等。考律勘放後草記事命下矣。喆勳景基等。渠以鎭將。倭船所留處。不得執。頉罪各杖八十收贖。奪告身三等放送。允之。敎以。喆勳景基功議各減一等。又啓言。罪人權杰照律定配事命下矣。渠居幕府。負犯賂物。罪從重論。杖一百收贖。告身盡行追奪。 錦山郡流三千里定配。請依例押送。允之。
정조 6년 · 강
配金貞祿于泰安縣。
정조 6년 · 목
刑曹啓言。擊錚罪人長淵居金貞祿考律嚴處事允下矣。貞祿以非四件事。猥濫擊錚。罪杖一百。徒三年照律。杖則收贖。泰安縣定配。請卽爲押送。允之。
정조 6년 · 강
秋曹以擊錚人原情勿施啓。
정조 6년 · 목
刑曹啓言。慈仁居閑良金守漢。渠之縣內。有郭瓊者。辛卯年出錢縠。賑恤邑民。乞蒙褒賞之典云矣。旣非四件事。極爲猥越。原情勿施。其罪自臣曹請考律勘處。允之。又啓言。昌城居鎭民等。渠以鎭卒。其時權管李潤宇。捐財救活鎭卒。而尙未蒙褒啓。以此呼籲云矣。事在年久之後。肆然登聞者。萬萬無嚴。原情勿施。狀頭金世。德請自臣曹考律勘處。允之。
정조 6년 · 강
行四次祈雨祭于 先農壇。
정조 6년 · 강
御誠正閣。行晝講。特進官徐有寧。同經筵蔡弘履。承旨金魯淳。玉堂尹尙東金翊。休假注書趙衍德。兼春秋金健修。宗臣西淸君煋。武臣吳載熙。
정조 6년 · 강
命北關軍弊。明日次對稟處。
정조 6년 · 목
副校理尹尙東啓言。北關軍額。丁卯改案時。計其各邑民總之多寡。量定額數。而以六鎭言之。丁卯以後移居者。大加捜括。使各其邑。考出根柢。參定多寡。損諸邑難充之丁。付一郡有餘之額。軍政可均。庶無偏苦之弊矣。至於北路民役。海弊之中。明川吉州兩邑。 司宰監所納白大口人情之弊爲尤甚。而海夫以本監人情。逐年徵出於濱死之民。民困於備納。官疲於推給。似此弊瘼。尤宜急速釐正。請竝令道臣査實狀聞。登卽減草。敎以。明日次對時稟處。
정조 6년 · 강
命會寧府兵房軍官李彰綱等施賞事申飭。
정조 6년 · 목
副校理尹尙東啓言。北邊關巿。自從定例以後。一遵約束。別無事端。而彼我交易之際。居間任事之人。只有會寧府兵房軍官李彰綱。開巿都監官申元守。通事徐昌興等。而彼勤勞解事。積年巿役。宜有施賞之道矣。若非別般激勸。則日後巿事。無人擔當。事係干恩。不敢仰奏。今因下敎。竝此仰達。敎以。出擧條申飭。
정조 6년 · 강
御誠正閣。行晝講及次對。知經筵徐有慶。特進官鄭昌聖。承旨李時秀。 玉堂尹尙東金翊。休假注書趙衍德。記注官金健修。宗臣茂林君塘。武臣副護軍李煜。
정조 6년 · 강
命梁山郡防堰軍額下納事。竝姑置之。
정조 6년 · 목
領議政徐命善啓言。頃因梁山郡守李師濂上疏。本郡防堰事。軍額移定事。下納變通事。更令道臣商量啓聞後稟處事。覆啓分付矣。卽見慶尙監司趙時俊狀啓。以爲本郡邑基低下。水道差高。墊沒之患。其勢必至。若永久之道。惟在於增築舊堤。益掘新浦。而當此災歲。決不可遞爾經紀。待年豐擧行。軍額事。民少軍多。移此添彼。爲弊一般。減額重難。下納相換事。一石所費。不過斛上加升條五升。上納。則一石所入。合爲三斗。梁民之移送。固是爲惠。他邑之換受。亦係創弊。變通無路云矣。道臣旣以事勢矯捄爲言。則亦不可處爾變通。請竝姑置之。從之。
정조 6년 · 강
命北關六鎭軍額。今姑安徐。兩邑所納一款置之。
정조 6년 · 목
領議政徐命善啓言。因前北評事尹尙東所啓。以六鎭軍額之不均。兩邑海夫之有弊。竝請變通釐正。而有次對稟處之命夫。民白則頻移。軍額則如舊。不均之嘆。難克之慮。無怪其如此。儒臣新自北路。稔知其弊。所當分付道帥臣。刷還其民戶。汰定其軍額。而經賑之餘。又値災年。此時簽括。必多繹騷之患。今姑安徐以待年豐。至於明吉所納司宰監人情條。則頃見北關道臣以此論報備局。非不知海夫難支之端。而此不但詳定所載創貢時元定數文。而中間大口變爲明太。四十駄增爲九十駄。因戊戌道臣所報。一依詳定條釐正。軫念海夫。亦云多矣。今若竝與元詳定而減革。都下貢民。亦豈不稱冤乎。請此一款置之。從之。
정조 6년 · 강
命麥歉邑添給別還。觀勢擧行。
정조 6년 · 목
領議政徐命善啓言日。前臺臣以抄出麥歉邑。優給還縠之意。巳陳蒙允矣。蓋出於軫恤民窮之意。而第今年加分與代租。其條不啻夥然。秋農如或失望。則難捧之憂。不言可想。而今又添給別還。以益其催科之苦。所以恤窮。適足貽弊。且牟麥雖未免歉。猶足以納糴。而特命停退者。或慮其甁罌盡傾。農糧不給故也。今於分留之後。又爲還分。太無限節。分付道臣。請觀勢擧行。從之。
정조 6년 · 강
差下關西句管堂上鄭尙淳。
정조 6년 · 목
領議政徐命善啓言。今則句管與前有異。不可暫曠。關西句管堂上有闕代。右參贊鄭尙淳。請差下察任。從之。
정조 6년 · 목
掌令兪彥修啓言。外邑還縠分留法意。自來嚴重。而今則因民之艱食。各邑之加請加分。其數夥然。如此之際。安知無寅綠犯科之弊乎。請申飭各道道臣。或抽栍或遂邑。各別摘奸。如有犯者。隨現狀聞。從重勘罪。從之。
정조 6년 · 강
知事具善復疏辭訓局之任。仍陳軍需之策。賜批。
정조 6년 · 목
疏略曰。臣凡有公會。匍匐而往來。時急戎務。呻囈而酬應。聸聆駭笑。校吏代差。臣之一身廉隅姑勿論。職事之癏曠。國體之苟簡。此豈細故也。伏乞亟許鐫免焉。乞免之章。贅及他說。極知惶悚。而目見本營之日漸淍敗。不容恝然。略陳微見。惟聖明澄省焉。軍書曰。軍無財。士不用命。又曰。用兵之道。贍之以財。則士無不至。此眞兵家制勝之言也。以本營目下言之。旣不得復責於兩曹。又無以乞貸於他司。則方今變通之道。惟有設屯田一條路。所謂屯田。雖非三代之盛制。剙自漢時。至今行之。本局亦有海西之銕峴。關東之柴場。而所稅者只收其若干銕炭。以㭪器械之役。而無他支用之需。今若以量外可合處。從便折受。俾爲收稅收用。而事係變通。乞令廟堂稟處焉。批以。所陳。許令廟堂稟處。元戎之任。理難輕解。卿其勿辭行公。
정조 6년 · 강
獻納鄭淵淳以母病陳疏乞遞。踏啓字。
정조 6년 · 강
拿處東部都事金尙選。
정조 6년 · 목
領議政徐命善啓言。臣於再昨。詣 農壇看審。則壇上及墻內有雜草。故使該部官員與監察眼同修治。而命下有日。不能先期擧行。事甚未安。當該部官請拿處。從之。
정조 6년 · 강
命李衡一等考律遠配。
정조 6년 · 목
刑曹判書鄭民始啓言。因江原道御史別單。江陵人李衡一。橫城人金履玉。發關本道。使之捉囚矣。卽接本道回牒。則兩人皆爲捉囚。而亦已取服云。今則似無更問之端。令道臣考律遠配。待用刑。自配所官嚴刑之意請分付。從之。
정조 6년 · 강
命左後漕倉都差使員昌源府使趙升鉉。密陽府使金履鐸。待秋成拿處。
정조 6년 · 목
刑曹判書鄭民始啓言。嶺南漕米。今方棒上。右倉則米色精好。石子堅緻。斛內亦無欠縮。反有剩餘之持去者。而左後倉米品極麤。租粒相半。亦多有欠縮之弊。其中最不堪用者。使之點退改納。以漕倉米事。昨年申飭何如。則兩倉擧行。若是駭然。以爲歉歲所捧。不能精擇。則右倉所屬。獨非賑邑乎。不有飭令。如此慢忽。左後漕倉都差使員。竝令該府。請拿問嚴處。敎以。待秋成拿處。
정조 6년 · 강
命別監張鳳錫。自政院捉致嚴問。
정조 6년 · 목
二所廵廳啓言。去夜初更。犯夜人別監張鳳錫執捉。而何以爲之。敎以。自政院捉致嚴問。
정조 6년 · 강
命該廵將捉來嚴問。
정조 6년 · 목
同副承旨李時秀啓言。昨夜別監張鳳錫。廵廳犯夜事。自政院捉致嚴問事命下矣。卽者別監等所告內。鳳錫被捉之後。該廵廳。初則銷足於伏處。末又移拘於當部云。犯夜之罪。自有當律。而身着紅衣之別監。任自銷足移拘。有若尋常賤隸者然者。事未前有。萬萬駭然。當該官牌。令攸司科罪。該廵將所當重勘。而本院請推外無他罰。何以爲之。敎以。伊夜保授伏處。至朝接置當部。有何不可。而身着紅衣之掖隸。焉敢仍其着銷繫乎。申飭自申飭。法綱自法綱。該廵將。不過宮人族屬。胃此別軍職。年前因猥濫之擧汰去。則何不隨事操心乎。明日廳坐。該房捉來嚴問。査問事狀。果無差爽。出付攸司科治。如是處分。非敢弛禁也。以此嚴飭廵廳。
정조 6년 · 강
命擊錚罪人金德世等收贖放送。
정조 6년 · 목
義禁府啓言。擊錚罪人昌城居金德世。慈仁居金守漢等。以非四件事。猥濫擊錚。罪竝杖一百徒三年照律。杖則收贖。世德平昌郡。守漢安岳郡。各定配所。請押送。敎以。編配之多可悶。收贖放送。
정조 6년 · 강
召見承旨徐有防監印堂上沈念祖于誠正閣。
정조 6년 · 목
予曰。連日望雨。而雨意又漠然。誠悶事矣。三南雨澤狀啓見之。三道雨似可周洽。而畿內則一向亢旱。兩麥已判凶歉。禾苗亦被旱災。言念民事。萬萬悶然。予曰。今日印役。爲畿板乎。念祖曰。朝前所印。爲十二板矣。予曰。抄啓文臣講義。盡爲入來乎。念祖曰。徐龍輔李時秀講義外。盡爲入來矣。予曰。先入講義。
정조 6년 · 강
命前假注書李顯道苧布一疋題給。承旨趙鼎鎭筆三枝賜給。
정조 6년 · 목
敎曰。近來大小入侍筵話。全不成樣。而今番修整入啓之本。最甚詳備。雖謂之近來無此本可也。此等注書激勸。然後闒劣之類。知所羞愧。觀其衣袍。已知貧寒。前假注書李顯道處。令該曹題給苧布一疋。注書之才。固敏贍矣。倘非該房之着意照察。必無是也。該房況是初當之人乎。奉公之誠姑捨是。似此綜明手段。如能展施。內而鑑別。外而按釐。甚事有做不得之嘆也。如前該房李亨元趙時偉輩。必皆讓頭之不足。將欲循墻。以此以彼。豈無示嘉之擧。 左副承旨趙鼎鎭。內下望筒筆三枝賜給。
정조 6년 · 강
以李柱國爲右捕將。
정조 6년 · 목
敎曰。捕將前望單子入之。
정조 6년 · 목
敎曰。筵敎何等丁寧。不徒此之爲然。旣肅命矣。又受符矣。但於擬望一事。如是辭避。致煩政院之論啓。此擧自重臣思之。決知爲無所據也。且向後體諒與否。不在擬望與否。則宿衛莫重。而禁旅無管領之將。重囚杜獄。而該廳無戢察之人。擬望之暫時遲滯。所係果何如也。假使重臣雖急一遞之懇。旣居其職。宜行其政。曾謂此重臣之知似此事體。不料乖當至此。 兵曹判書趙㻐。從重推考。望筒使之斯速擬入。予豈食言。另有商量。此則左承旨業已承聆。重臣自可知之矣。
정조 6년 · 강
命抄啓文臣李益運嚴飭應講。
정조 6년 · 목
敎曰。此文臣事。極爲駭然。如是逡巡。在官職則或可說也。至於講製之役。何爲以又稱頉乎。且在家應製。入闕應講。毫無同異之可言。而一爲一否。豈非逕庭之處義乎。雖以重臣言之。到今事已冷誣已雪之後。凡有緊漫除名。理必登時出肅。又況此文臣乎。今日國綱雖曰掃地。新進文臣。焉敢把作乖常之處義。重勤飭敎也。依定式拿處。亦屬屑越。抄啓文臣李益運處。各別嚴飭。使之應講。原單子還下。卽爲修整以入。本閣知悉。
정조 6년 · 강
御誠正閣。行抄啓文臣課講。試官沈念祖鄭志儉。
정조 6년 · 목
予曰。試官除拜禮。直爲入侍。講官只一員式進講事分付。命開講。予曰。見今日。稍熱。講秩已畢。宜有濶狹之道。以大文最少者爲講章。讀訖收栍。予曰。講製定式。始自今月至處暑間。以講義發問乎。志儉曰然矣。李顯默進講。予曰。爾與李顯道爲幾寸乎。顯默曰。爲十寸親矣。予曰。李顯道所修筵說。極甚敏贍。可合抄啓之選矣。予曰。講官連三次居首後。以李顯道。代其抄啓之選則好矣。洪仁造進講。予曰。向日製進皆有窩記。大體善作。而求書云云爽實。故批抹矣。鄭東浚進講訖。退出。
정조 6년 · 강
遞承旨徐有防。以鄭宇淳代之。
정조 6년 · 목
敎曰。右承旨聞有實恙。許遞。前望單子入之。
정조 6년 · 강
遞差承旨趙鼎鎭。禁推副司果洪文泳姜彝正校理尹東萬吳泰賢權裕。
정조 6년 · 목
敎曰。自有端午帖以來。未有若今番之不成樣。稱頉之數。至於十六人之多。此亦綱紀所在。政院之無一語申飭。大是溺職。當該承旨遞差。其中有實職人。雖曰差祭。今日旣非受 香之日。出韻在於晨朝。差待出韻。限前製進後。受出 祭物。進詣 享所。亦不是難事。則焉敢率爾懸頉乎。該文臣竝汰去。無職人及有實病人。無論稱在外人。竝捧禁推傳旨。
정조 6년 · 강
命端午帖。更出韻科次。